Kegyelem nektek és békesség Istentől a mi Atyánktól és az Úr Jézus Krisztustól! Ámen

Jn 20, 1-8  
*A hét első napján, korán reggel, amikor még sötét volt, a magdalai Mária odament a sírhoz, és látta, hogy a kő el van véve a sírbolt elől. 2Elfutott tehát, elment Simon Péterhez és a másik tanítványhoz, akit Jézus szeretett, és így szólt hozzájuk: Elvitték az Urat a sírból, és nem tudjuk, hova tették. 3Elindult tehát Péter és a másik tanítvány, és elmentek a sírhoz. 4Együtt futott a kettő, de a másik tanítvány előrefutott, gyorsabban, mint Péter, és elsőnek ért a sírhoz. 5Behajolt, és látta, hogy ott fekszenek a lepedők, de nem ment be. 6Nyomában megérkezett Simon Péter is, bement a sírba, és látta, hogy a leplek ott fekszenek, 7és hogy az a kendő, amely a fején volt, nem a lepleknél fekszik, hanem külön összegöngyölítve, egy másik helyen. 8Akkor bement a másik tanítvány is, aki elsőnek ért a sírhoz, és látott, és hitt. 9Még nem értették ugyanis az Írást, hogy fel kell támadnia a halottak közül. 10A tanítványok ezután hazamentek.*

Te mit tervezel? Te mit tervezel Péter? Megtagadtad és nem voltál vele az utolsó órákban sem. Most pedig félelemben, gyászban és gondolom, bűntudattal bujkálsz. Te mit tervezel Jakab, vagy te, Fülöp, ti, akik rögtön elfutottatok és most is zárt ajtók mögött rejtőzködtök? És te, János, a szeretett tanítvány? Elmész Máriával, messze, nyugodtabb vidékre? Vagy te is felkeresed inkább a tanítványok búvóhelyét? És ti asszonyok, akik követtétek és sirattátok Őt, ti mit terveztek?   
És Te mit tervezel, most, hogy Jézus érted is meghalt a kereszten? Mit jelent ez neked? Változtat ez valamin? És, ha változtat, akkor csak ideig óráig, vagy tényleg valamilyen életújító változás lesz ez?

A „hogyan tovább?”, a „mi lesz most?”, a „mit kellene tennem most?” kérdések ideje.   
Van, aki a félelmeivel, van aki a könnyeivel küszködik. De miért? Jézusért hullnak a könnyek, az Ő áldozata indít meg? Valóban összetör annak a súlya, hogy mit vállalt helyetted? Vagy csak maga az esemény, akár egy érzelmekkel teli film csal könnyeket a szemedbe? Van, aki azt keresi, hogy mit kellett volna másként csinálni. Hol hibázott ő, hol hibázott a Mester? Azért, mert utólag te már jobban tudod, hogy minek kellett volna történnie? Van, aki emlékeket felidézve próbálja nyugtatgatni lelkét. Milyen jó is volt, mikor még itt volt Ő is közöttünk. Van, aki értetlenül hárít; „Istenem, miért hagytad, hogy ez így legyen?”. Egy szerető Isten, egy féltő Atya, hogy engedhet ilyet? Van, aki még mindig nem akarja elhinni, azt, ami történt. „Ennek nem szabadott volna megtörténnie! Ez nem is történhetett meg!”, „Hátha csak egy rossz álom az emberi kegyetlenség, hátha nem is valódi a bűn.”

Pedig megtörtént és egyre inkább érzik a tanítványok, hogy kell valami terv, valaminek történnie kell, valamit talán tenniük kellene! Ki töri meg a csendet, ki indul el? Kinek van ereje és bátorsága tovább gördíteni az eseményeket?  
Az asszonyok, János evangéliumában kiemelten Magdalai Mária, kimennek a sírhoz, ahová látták, hogy pénteken arimátiai József elhelyezte Jézus testét. Kiviszik a keneteket, hogy elvégezzék a temetés kimaradt, szokott, szertartásos, elemeit.

Úgy tűnik, hogy se terve, se ereje, se bátorsága nincs senkinek, hogy valami előre mozdítót tegyen. Pedig elsőre úgy tűnik, hogy annyi aktivitás, annyi izgalom és mozgás van mai igeszakaszunkban is.

De az asszonyok is, csak a temetésnél megszokott dolgokat akarják elvégezni, szinte automatizálva. Nincsenek ott lélekben, amit mi sem bizonyít jobban, hogy már csak út közben merül fel bennük egyáltalán a gondolat, hogy a követ miként fogják elhengeríteni. Nem találnak rá választ, de nem fordulnak vissza segítségért. Talán reménykedtek, hogy lesz ott valaki, aki segít nekik, ha más nem, majd a katonák.

Elmegy, vagy mennek a sírig, aminek zárva kell lennie. Amely elé egy nagy kő korongot görgettek. Amelyet lepecsételtettek a főpapok. Amit már harmadik napja őriznek a katonák. A sírhoz mennek, amely Jézus, a Mester testét rejti. Be kell balzsamozni, hogy legalább ez a rend szerint, az az úgy történjen, ahogy emberileg kell.  
Közben talán az elmúlt hét hangos mondatai zúgnak a fejekben: „Hozsánna! Áldott, aki jön az Úrnak nevében!”, „Nincsen-e megírva: Az én házam imádság háza lesz minden nép számára? Ti pedig rablók barlangjává tettétek.”, „… közületek egy, aki együtt eszik velem, el fog árulni engem.”, „Vegyétek, ez az én testem. … ez az én vérem…”, „… megbotránkoztok bennem…”, „… háromszor tagadsz meg engem.”, „Feszítsd meg!”, „… mentsd meg magadat, szállj le a keresztről!”, „Elvégeztetett.”, „Bizony, ez az ember Isten Fia volt!”.  
Isten Fia, akit szerettünk, akire figyeltünk, és aki végül nem tudott győzni a rosszakarói felett. Elbukott, mert túl vakmerő volt. Itt, Jeruzsálemben is szembe szegült még a főpapokkal is. Vagy inkább, mert túl szelíd volt a harchoz. Péternek sem engedte, hogy harcoljon érte, eltetette a kardját is.   
Veszített, mert nem tudott elég embert maga mellé gyűjteni. Túl sokakat veszített el a kemény szavaival. Vagy inkább, mert túl sokakban bízott meg; olyat is szeretett, akit nem kellett volna.   
Megtörték, hiszen már nem is védekezett a vádlókkal szemben. Vagy csak túl vakon hitte, hogy majd az utolsó pillanatban az Úr leemeli a keresztről.   
Nem tudom, már nem is fogom megtudni, hogy mi is okozta a vesztét. Meghalt. El kell temetni. Tovább kell lépni, ez az élet rendje, véget ér, még ha ilyen csúfosan is.  
Csupa emberi terv, gondolat, elképzelés és magyarázat.

Ha Jézus, valóban csak egy nagy tanító, egy fontos próféta, vagy király lett volna, akkor a története valóban valahogy így érne véget. A mi gondolataink, a mi terveink szerint. Sokáig, talán még ma is idéznék szavait itt-ott, szép képek mellett képeslapokon és az interneten. Talán a történelemkönyvek is megemlítenék az érdekesség részben. Így lenne emberi, így lenne egyszerű, így lenne leginkább elfogadható számunkra is, ami történt.

*Bizony, a ti gondolataitok nem az én gondolataim, és a ti utaitok nem az én utaim – így szól az Úr. Mert amennyivel magasabb az ég a földnél, annyival magasabbak utaim a ti utaitoknál, és gondolataim a ti gondolataitoknál.*   
Jézus a Krisztus, az élő Isten Fia. Ő a Felkent Szabadító. Ő nem a mi terveink szerint jött a világba. Nem a mi elvárásainknak akart megfelelni. Nem a mi céljainkat akarta beteljesíteni. Ő nem a mi kívánságaink szerint tett csodát, hanem értünk adott jeleket. Őt nem a mi választottuk, mert nekünk megfelelt, mi azok vagyunk, akiket Őrá bízott az Atya. Nem az én akaratom, nem a tanítványok „hogyan tovább”-jai, kíváncsisága, szaladgálása, sőt nem az asszonyok szertartásos tettei, vagy könnyei kellenek, hanem egyedül Isten akarata kellett és kell ma is, hogy beteljesüljön.  
Mert, ahogyan Pál apostol is írja a Római levélben: „*Ezért tehát nem azé, aki akarja, sem nem azé, aki fut, hanem a könyörülő Istené.*”  
„Legyen meg a Te akaratod.” – imádkozzuk gyakran a Mi Atyánk imádságban. De hányszor gondoljuk komolyan ezt a kérésünket? Olyan komolyan, ahogyan Jézus is kérte. Olyan komolyan, ahogy Jézus dühöngés és szitkozódás nélkül ment a kereszthalálig. Olyan komolyan, hogy bűntelenként, minden bűn súlyát magára vette és elszenvedte értünk a büntetést. Mikor veszed te komolyan, hogy Isten szeretete láthatóvá és élővé vált az üres síron keresztül az egész világ számára?

Te mit tervezel most, Te, aki itt ülsz?   
Te, aki hiszed és vallod, hogy Jézus Krisztus, az élő Isten Fia nem csak meghalt, hanem fel is támadt érted a halálból. Érted és minden egyes emberért személy szerint.   
A szerető Atya akarata, nem a halál, hanem a feltámadás. Az ember tervei, az ember akarta tart a halálig. Isten terve veled nem a halál, hanem az örök élet.   
Így kérdezem újra; te mit tervezel? Tanulás, munka, pénz, siker, boldog család? Hajtás mindezért, majd a halál? Ez a te terved még most is, ma is, a Feltámadást ünnepelve? Kíváncsian, keresve futsz te is még egy darabig fel-alá, hátha lesz valami? Aztán te is csak egyszerűen hazamész és folytatsz mindent úgy mint eddig, ahogyan igeszakaszunk végén a tanítványok is?  
Vagy el tudod végre engedni az emberi, a földi tíz körömmel kaparást és végre le tudod tennie mindezt az Ő kezébe és kérni a te mennyei Atyádat; „Legyen meg a Te akaratod!”? Hidd el, Isten, szerető akaratával, sokkal többet szánt és szán neked. Nem egy érthetetlen üres sírt, hanem a Feltámadás evangéliumát!  
Nem kellett a tanítványoknak sem egyedül felállniuk és felnőniük a feladathoz. Nem volt szükség az asszonyok kora hajnali szolgálatára sem. Nem az volt a kérdés, hogy ők miként fogják a szertartásokkal elhozni a békességet. Nem kell neked sem egyedül tervezned, mert Jézus nem egy halott, nem egy távoli, nem egy emberi akarat szerint cselekvő barát. Jézus él, Ő feltámadt, valóban feltámadt a mindenható Isten akarata szerint! A sok futás után, te ma ne csak egyszerűen lihegve és halványan reménykedve indulj haza! Vidd el te is húsvét örömét, az evangéliumot! Mond el te is az örömhírt; Isten akarata és terve velem és veled is a kegyelem, az örök élet! Ámen!